**Manažérske zhrnutie**

**VÍZIA**

Rozvoj produkčne výkonného pôdohospodárstva, zabezpečujúceho hospodárne využívanie poľnohospodárskeho pôdneho fondu krajiny,  dostatočnú produkčnú schopnosť poľnohospodárstva Slovenskej republiky v základných potravinách, potravinovú bezpečnosť a dostupnosť pre obyvateľstvo a zabezpečenie trvalo udržateľného obhospodarovania lesov.

**ZÁMER**

Podporovať efektívnosť využívania zdrojov v záujme inteligentného, udržateľného a inkluzívneho rastu poľnohospodárstva a vidieckych oblastí.

**CIELE**

* zvýšenie produkčnej výkonnosti v nosných poľnohospodárskych komoditách na úroveň 80% súčasnej spotreby obyvateľstva na Slovensku;
* zabezpečenie trvalo udržateľného obhospodarovania lesov;
* rozvoj vidieka a zlepšovanie životných podmienok a zamestnanosti vidieckeho obyvateľstva, predovšetkým prostredníctvom podpory sektorov, ktoré sú potenciálnymi zdrojmi zamestnanosti.

**FINANCOVANIE**

|  |  |
| --- | --- |
|   | **Zabezpečenie financovania (v tis. EUR)** |
| **Celkom** | **Zdroje štátneho rozpočtu** | **Fondy EÚ** | **Spolufinancovanie zo strany žiadateľov** |
| Zvýšenie konkurencieschopnosti všetkých typov poľnohospodárstva a životaschopnosti fariem | 224 249 000 | 0 | 112 126 000 | 112 126 000 |
| Podpora organizácie v rámci potravinového reťazca a riadenie rizík | 7 500 000 | 0 | 7 500 000 | 0 |
| Agro-environmentálne operácie súvisiace s klímou | 92 438 000 | 0 | 73 853 000 | 0 |
| Dobré životné podmienky zvierat | 42 500 000 | 0 | 42 500 000 | 0 |
| Investície do rozvoja lesných oblastí | 74 375 000 | 0 | 37 188 000 | 37 188 000 |
| Obnova potenciálu poľnohospodárskej výroby  | 54 000 000 | 0 | 27 000 000 | 27 000 000 |
| Podporné opatrenia národného záujmu na realizáciu priorít koncepcie | 13 420 000 | 13 420 000 | 0 | 0 |
| Zdrojové zabezpečenie celkom | 508 482 000 | 13 420 000 | 318 752 000 | 176 310 000 |

**vplyvy na štátny rozpočet**

Koncepcia predpokladá, zníženie prostriedkov projektovej podpory v rámci PRV SR na roky 2014 – 2020 v prospech navýšenia finančných prostriedkov v I. pilieri. Toto zníženie finančných prostriedkov na projektové podpory bude mať za následok zníženie ich spolufinancovania z prostriedkov štátneho rozpočtu kumulatívne vo výške 134,07 mil. EUR.

Tieto finančné prostriedky bude efektívne použiť na financovanie národných doplatkov v rámci I. piliera. Tento dopad na štátny rozpočet považujeme za neutrálny. Čo sa týka pozitívnych vplyvov na štátny rozpočet, máme za to, že investíciou vo výške cca 13,4 mil. EUR a efektívnym čerpaním európskych prostriedkov, SR vytvorí, kumulatívne do roku 2020, 18 674 pracovných miest. Pri priemernej mesačnej mzde v sektore poľnohospodárstva, lesníctva a rybolovu vo výške 602 EUR, vytvorenie 18 674 pracovných miest znamená:

* ročný príjem do štátneho rozpočtu na dani z príjmov vo výške cca 12,8 mil. EUR;
* ročný príjem do štátneho rozpočtu z titulu platenia odvodov zamestnávateľom vo výške cca 30 mil. EUR;
* ročný príjem z titulu platenia odvodov zamestnancov vo výške cca 18 mil. EUR;
* ročnú úsporu výdavkov štátu na dávkach v hmotnej núdzi, ak predpokladáme, že všetkých 18 674 pracovníkov bolo na ne odkázaných počas celého roka, vo výške cca 32 mil. EUR.